Zuma meen struggle-agtergrond is genoegZuma Sondag in Gaseleka. Foto: Chester Makana/ANA Pres. Jacob Zuma het Sondag in Gaseleka naby Lephalale (Ellisras) in Limpopo gesê die ANC het die apartheidsregering suksesvol verslaan en wetgewing wat swart mense uitgesluit het, verander. “Ons het baie van die uitdagings wat ons in die gesig gestaar het, aangepak deur die uitdaging van onderdrukking aan te pak.” Volgens Zuma het die ANC ook maatskaplike en ekonomiese beleid verander om mense wat deur apartheid uitgesluit is, in te sluit. Zuma het ŉ beroep op kiesers gedoen om op 3 Augustus vir die party te stem. Indien hulle hierdie verantwoordelikheid nie aanvaar nie, kan dit die ANC se mag verminder. “Indien jy nie stem nie en dink daar is baie ander wat stem, lewer jy nie ŉ goeie diens aan die ANC nie, want jy wil hê die ANC moet met ŉ klein meerderheid wen. Indien die party met ŉ klein meerderheid wen, sal die party min mag hê. Indien daar min mag is, sal daar min dienslewering wees.” Zuma het gesê die ANC is anders as die ander politieke partye. “Ander partye is net politieke partye, maar die ANC is ŉ struggle-beweging.” Die ANC sal ook voortgaan om sy maatskaplike ontwikkelingsprogram in werking te stel ten einde die nalatenskap van apartheid en koloniale heerskappy aan te spreek. “Ons sorg vir 17 miljoen mense wat niks sal hê om te eet nie. Ons het dienste gelewer ten opsigte van onderwys en sê arm kinders moenie betaal nie.” Zuma het weer beklemtoon die DA is ŉ “kind van die Nasionale Party en ŉ slang wat swart mense wil onderdruk en die ANC wil byt”.